b'\n_START_ARTICLE_\nMatti Aalto\n_START_PARAGRAPH_\nMatti Aalto (aik. Wuorim\xc3\xa4ki, 21. hein\xc3\xa4kuuta 1876 Sein\xc3\xa4joki \xe2\x80\x93 29. tammikuuta 1950 Helsinki) toimi SDP:n kansanedustajana ensimm\xc3\xa4isess\xc3\xa4 eduskunnassa. Varsinaisen ty\xc3\xb6uransa h\xc3\xa4n teki Valtionrautateill\xc3\xa4. _NEWLINE_Aallon vanhemmat olivat torpparit Matti Wuorim\xc3\xa4ki (aik. Frisk) ja Susanna Lemponen. H\xc3\xa4n avioitui vuonna 1908 Olga Maria Niinivaaran kanssa. Heill\xc3\xa4 oli kaksi lasta Maija Aalto (s. 1913) ja Arvo Aalto (s. 1915). Matti Aalto k\xc3\xa4vi kansakoulun._NEWLINE_Ensimm\xc3\xa4iseen eduskuntaan vuonna 1907 Matti Aalto valittiin Vaasan l\xc3\xa4\xc3\xa4nin etel\xc3\xa4isest\xc3\xa4 vaalipiirist\xc3\xa4. H\xc3\xa4n oli eduskunnan j\xc3\xa4senen\xc3\xa4 vain t\xc3\xa4m\xc3\xa4n eduskunnan istuntoajan, sill\xc3\xa4 eduskunta hajotettiin ennenaikaisesti jo vuonna 1908. Aalto oli sosiaalidemokraattisen eduskuntaryhm\xc3\xa4n j\xc3\xa4sen. Eduskunnassa h\xc3\xa4n kuului j\xc3\xa4senen\xc3\xa4 sivistysvaliokuntaan, talousvaliokuntaan sek\xc3\xa4 suureen valiokuntaan._NEWLINE_Ennen siirtymist\xc3\xa4\xc3\xa4n VR:n palvelukseen Aalto toimi renkin\xc3\xa4 Nurmossa ja Sein\xc3\xa4joella, oli nahkurin opissa H\xc3\xa4meenlinnassa, jossa toimi my\xc3\xb6s nahkurina. Valtionrautateill\xc3\xa4 h\xc3\xa4n toimi ensiksi Helsingiss\xc3\xa4 ty\xc3\xb6miehen\xc3\xa4 ja vuosina 1898\xe2\x80\x931907 varastonhoitajana, sitten vuodet 1907\xe2\x80\x931916 konttoriapulaisena, 1916\xe2\x80\x931917 II luokan kirjurina ja kirjanpit\xc3\xa4j\xc3\xa4n\xc3\xa4 vuosina 1917\xe2\x80\x931940. Vuoden 1940\xe2\x80\x931945 h\xc3\xa4n toimi I luokan tarkastajana eli rautatiehallituksen painatusjaoston p\xc3\xa4\xc3\xa4llikk\xc3\xb6n\xc3\xa4._NEWLINE_Vapaa-aikanaan h\xc3\xa4n toimi Suomen rautatiel\xc3\xa4isten raittiusyhdistyksen p\xc3\xa4\xc3\xa4sihteerin\xc3\xa4 ja esimiehen\xc3\xa4 sek\xc3\xa4 VR:n el\xc3\xa4kelaitoksen valtuusmiesten puheenjohtajan.'